Erfenisdag dan sonder erfenis | Netwerk24
Erfenisdag dan sonder erfenis
Deur Kobus Spies, Bloemfontein 26 April 2021 05:04
Volksblad (20.04) het berig oor die tragiek van die afbrand van die Jagger-biblioteek by die Universiteit van Kaapstad. Wat 'n ontsaglike verlies aan 'n stuk kosbare erfenis bo en behalwe die noodsaaklikheid en belangrikheid van 'n biblioteek soos dié een.
Goeie nuus in dieselfde koerant is die digitale mediamuseum van prof. Johannes Froneman­. Weliswaar is dit die tweede een nadat die eerste (reeds) gekaap is.
Sonder om my leke-kennis blatant ten toon te stel en allermins om saam te sing in die murmureerkoor kon ek as bejaarde, wat ook kleiner en minder maak en links en regs weggee en weggooi, nie help om 'n bietjie na te dink oor die begrip "erfenis" nie.
Die Jagger-biblioteek laat my toe dink aan die "bewaarplekke" in my eie dorp en selfs my persoonlike ervaring daarmee.
Die NG Kerk in Afrika-argief, waarby ek persoonlik betrokke was, het basies verdwyn toe die gebou (Bastionstraat 46 in Bloemfontein) verkoop is aan die munisipaliteit, platgeslaan is en die nuwe­ Harveyweg se pad daardeur gebou is.
Die NG kerk in St. Andrew-straat met sy argief, goed versorg deur die boeremusiekman dr. Leon Ferreira, is ook verkoop. Ek weet wat van die orrel geword het, maar huiwer om na die lot van die argief te verneem.
Ek lees Voortrekkerstraat 79 (die ou bekende naam) gaan ook verkoop word. Heerlike herinnering vir iedere Bloemfonteiner (veral ons wat as skoolseuns Die Volksblad verkoop of afgelewer het).
En die kosbare argief?
Reusewerk in belang van eietydse geskiedenis is verrig deur die Instituut vir Eietydse Geskiedenis (Ineg) by die destydse Universiteit van die Oranje Vrystaat (UOVS). Ek huiwer selfs om dit te noem!
Ons is so besorg oor ons persoonlike erflating dat ek vrees vir die erfenisdag waar ons ontdek ons het geen erfenis om te gedenk of te vier nie.